
Nr. 4c-10/643/11.10.2017

Pl x. 643/2003
                     Către
BIROUL  PERMANENT

AL

CAMEREI  DEPUTAŢILOR

Vă înaintăm, alăturat, raportul suplimentar asupra Propunerii legislative „Legea Arhivelor Publice”, transmisă spre dezbatere în fond, cu adresa  Pl-x 643/2003 şi înregistrată la Comisia pentru cultură, arte, mijloace de informare în masă cu nr. 30/214 din 4 februarie 2004. 
                                                    PREŞEDINTE

Gigel Sorinel ŞTIRBU

PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT  SUPLIMENTAR
asupra  Propunerii legislative „Legea Arhivelor Publice” 

Propunerea legislativă „Legea Arhivelor Publice” a fost transmisă Comisiei pentru cultură, arte, mijloace de informare în masă, cu adresa nr. Pl x  643 din 03 februarie 2004.


Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei juridice, de disciplină şi imunităţi, care până la data întocmirii raportului nu a transmis acest aviz. În redactarea raportului, Comisia a ţinut cont de avizele negative emise de Consiliul Legislativ, precum şi, de Punctele de vedere ale Guvernului, care nu susţin modificările propuse prin intermediul acestei iniţiative legislative.

 
Potrivit prevederilor art.73 din Constituţia României, republicată, propunerea  legislativă face parte din categoria legilor organice.                                                                                                                                                                                                                                                                                                                                                                                                                                                                                                                                                                                                                                                   

Iniţiativa legislativă are ca obiect de reglementare modificarea şi completarea Legii Arhivelor Naţionale nr.16/1996, cu modificările şi completările ulterioare, în sensul restructurării şi descentralizări acestui sistem, printre modificările avute în vedere numărându-se trecerea Arhivelor Naţionale în subordinea Ministerului Culturii precum şi restituirea documentelor de arhivă către foştii proprietari. 
Ca urmare a deciziei plenului Camerei Deputaţilor, din 16 mai 2013, de a trimite, spre reexaminare, Comisiei pentru cultură, arte, mijloace de informare în masă Propunerea legislativă „Legea Arhivelor Publice” (Pl 643/2003), aceasta a reluat dezbaterile asupra iniţiativei legislative în şedinţa din data de 4 octombrie 2017.

În conformitate cu prevederile art.55 din Regulamentul Camerei Deputaţilor, republicat, la lucrările Comisiei a participat, din partea Arhivelor Naţionale, doamna Alina Pavelescu, director adjunct. Domnia sa a adus la cunoştinţa membrilor Comisiei faptul că, în prezent, se află în stadiul consultării publice, un proiect de lege care vizează modificarea, în ansamblu, a legislaţiei din domeniu, acesta urmând să intre în dezbaterea parlamentară în luna noiembrie a acestui an.
La lucrările Comisiei au fost prezenţi 14 deputaţi din totalul de 15 membri ai Comisiei.


Raportul Comisiei a fost adoptat cu majoritatea voturilor celor prezenţi în sală în momentul votului (8 voturi „pentru”, 1 vot „împotrivă” şi o abţinere).


Camera Deputaţilor este prima Cameră sesizată pentru această iniţiativă legislativă, conform Constituţiei României din 1991.
În cadrul dezbaterilor, membrii Comisiei au subliniat faptul că este absolut necesară adoptarea unui nou cadru legislativ care să reglementeze practica arhivistică din România, actuala Lege a Arhivelor Naţionale nr. 16/1996, deşi un pas important la momentul adoptării ei, fiind în prezent depăşită.  În acest sens a fost menţionat faptul că, se aşteaptă ca, în cel mai scurt timp, Guvernul să finalizeze Proiectul de modificare a legislaţiei din domeniu, şi, ca acesta să între în dezbaterea parlamentară în timpul acestei sesiuni parlamentare. 
În urma dezbaterii şi a opiniilor exprimate, Comisia pentru cultură, arte, mijloace de informare în masă propune plenului Camerei Deputaţilor respingerea propunerii legislative „Legea Arhivelor Publice”.

Prezentul raport înlocuieşte rapoartele anterioare.

     PREŞEDINTE,

                           SECRETAR,


        Gigel – Sorinel ŞTIRBU
                       Beatrice TUDOR        
